text: Proposta activitats extraescolars - Curs 2013-2014 - Escola Mata de Jonc
  Proposta activitats extraescolars - Curs 2013-2014
  Circulars, Extraescolars, Infantil, Pares i mares, Primària, Secundària, UEECO
  En resposta a la vostra sol·licitud, us feim arribar la proposta d'activitats extraescolars per al curs 2013-2014 (veure arxiu adjunt). Som conscients que els al·lots també realitzen activitats fora del centre i que disposar d'aquesta informació contribuirà a facilitar l'organització familiar. Si ens arriben noves propostes, el programa que avui us presentam es podrà ampliar.
  La proposta és fruit d'un gran esforç per oferir-vos activitats molt diverses i de qualitat. Així, hem programat a totes les etapes activitats que, tot i mantenir el caire lúdic que les caracteritza, afavoreixin el desenvolupament físic, artístic i intel·lectual dels vostres fills.
  Veureu que, tot i que l'alumnat d'ESO és el més reticent a fer activitats al centre, hem ampliat l'oferta destinada a ells. Això és així perquè entenem que el que els ofereix l'escola no sempre ho podran trobar a fora. A més, l'horari de sortida potser és diferent als diferents nivells. Per tal que en puguin gaudir, el centre els oferirà un espai on podran estudiar fins a l'hora d'inici de les activitats.
  Atès que no sempre és fàcil transmetre-vos els objectius específics que es treballaran en els tallers a través d'una circular, al mes de setembre organitzarem una reunió amb els monitors responsables de cada activitat, per tal que els conegueu i us puguin explicar els continguts bàsics que treballaran al llarg del curs.